Simoné Nortmann = TV + silwerskerm + teater | Netwerk24
Simoné Nortmann = TV + silwerskerm + teater
Deur Izelle Van Tonder 11 Julie 2018 05:00
Simoné Nortmann. Foto: Conrad Bornman
"Toe ek klein was het ek op KFC se toonbanke gesing en gedans vir 'n ekstra sappie of 'n ekstra hoendertjie, so ek dink binne in my is daar 'n popster."
So som Simoné Nortmann, die nuwe liefling van Suid-Afrikaanse gehore, die ooreenkomste op wat daar is tussen haar en haar nuutste karakter, die blonde Afrikaanse popster Nina van Zyl.
Simoné is 'n bekende gesig op televisie, in die reeks Hotel, en het ook die silwerskerm naam gemaak met haar skittervertoning in Vir die voëls.
Onlangs het sy ook teater by haar lang lys van vaardighede gevoeg met haar eenvrouvertoning Los asseblief 'n Boodskap wat hier op vanjaar se fees op die planke is.
En as 'n mens kyk na al die vurige vrouens wat Simoné al vertolk het, insluitend Irma Humpel in Vir die Voëls en Janie in die fliek Wonderlus, kan mens sommer klaar verwag dat Nina van Zyl, die borrelende, gewese en gevalle 90's-popster sekerlik ook die naam gaan wees wat vanjaar se fees op horings neem.
Los asseblief 'n Boodskap steek die draak met hoe kommersieel sangers partykeer raak om gewild te wees.
"Maar partykeer moet ek vergeet wie Simoné is, want Simoné is baie meer
reserved as byvoorbeeld Nina. Ek doen nie eintlik sulke goed nie. Dit vat van jou om eintlik bietjie jou naam met 'n plank te slaan. Maar as ek heeltyd bang was oor wat mense van my gaan dink en sê, sou ek nie sulke goed kon doen nie. So daar is 'n tipe vryheid wat saam met dit kom om die gevoel af te skud".
Tog is Simoné se unieke manier om haar karakter te word ook juis dit wat maak dat oud en jonk aanklank vind by haar karakters.
Om verder voor te berei vir die karakter van Nina (en ook sommer omdat sy 'n "
closet 90's-pop aanhanger is") het Simoné en haar regisseur, Maude Sandham, op die langpad na feeste soos Innibos liedjies van die Spice Girls, Britney Spears en Backstreet Boys geluister.
En daar lê nog baie lang paaie vir Simoné voor, met haar Art of Acting-werkswinkels wat goed op dreef is, sowel as die fliek,
Stroomop, wat later vanjaar vrygestel word.
Suid-Afrika sal nie sommer vinnig kan vergeet van hierdie groenoog skoonheid nie.
"Ek kan in elk geval nie wiskunde doen nie, so ek moet hierdie doen!" skerts sy.
Maar as 'n mens so na hierdie jong aktrise kyk, is dit duidelik dat haar kop reg aangeskroef is en dat dit in elk geval nie nodig sal wees om sommer gou weer haar brood in 'n KFC of wiskundeklas te verdien nie.
Los asseblief 'n Boodskap wys Woensdag om 14:30, 13 Julie om 20:00 en 14 Julie om 10:00 in die André Huguenet-teater. Kaartjies kos R120 by Computicket.